b'\n_START_ARTICLE_\nAtlant\n_START_SECTION_\nEtimologija\n_START_PARAGRAPH_\nAtlasovo ime izvedeno je od gr\xc4\x8dkog glagola tlenai = "nositi" te zna\xc4\x8di "nosilac" (ie. *tel- = "nositi")._NEWLINE_Po ovom je divu nazvan jedan Saturnov mjesec.\n_START_SECTION_\nTitanomahija\n_START_PARAGRAPH_\nAtlas je bio na strani Titana u ratu \xe2\x80\x94 Titanomahiji \xe2\x80\x94 protiv Olimpa. Njegova su bra\xc4\x87a sklopila savez s olimpskim bogovima i izdala Titane. Kad su Titani pora\xc5\xbeeni, mnogi su izgnani u Tartar, ali Zeus je osudio Atlasa da stoji na zapadnom rubu Zemlje i dr\xc5\xbei svod na svojim ple\xc4\x87ima.\n_START_SECTION_\nHeraklo i Atlas\n_START_PARAGRAPH_\nJednom mu se pru\xc5\xbeila prilika da se oslobodi tereta, i to kad je do\xc5\xa1ao Heraklo da bi mikenskom kralju Euristeju donio zlatne jabuke sa stabla koja su \xc4\x8duvale Atlasove k\xc4\x87eri Hesperide._NEWLINE_Atlas se ponudio da \xc4\x87e sam ubrati jabuke ako bi Heraklo pridr\xc5\xbeao nebeski svod. Heraklo je znao da jabuke \xc4\x8duva zmaj Ladon koji nikad ne spava te je pristao. Atlas je donio jabuke i ponudio se da ih odnese u Mikenu, ali Heraklo je prozreo lukavost te mu je rekao da samo na trenutak pridr\xc5\xbei svod dok sebi ne napravu podlogu od trave za rame, jer ga boli zbog velikog pritiska. Potom je Heraklo uzeo jabuke i oti\xc5\xa1ao, a Atlas je teret morao nositi do svoje smrti, a nije ga se oslobodio ni nakon nje._NEWLINE_U drugoj je ina\xc4\x8dici pri\xc4\x8de Heraklo pomogao Atlasu tako \xc5\xa1to je sagradio tzv. Heraklove stupove koji su dr\xc5\xbeali svod i oslobodili Atlasa.\n_START_SECTION_\nAtlasova smrt\n_START_PARAGRAPH_\nZbog starog proro\xc4\x8danstva nije vjerovao strancima te u zemlju nije pustio ni junaka Perzeja koji se htio vratiti ku\xc4\x87i nose\xc4\x87i Meduzinu glavu. Atlas mu je rekao da je njegovo hvalisanje bogohulna la\xc5\xbe, a Perzej mu je dokazao da govori istinu tako \xc5\xa1to mu je pokazao njezinu odsje\xc4\x8denu glavu koja je bila toliko stra\xc5\xa1na da se svatko skamenio \xc4\x8dim ju je pogledao._NEWLINE_Atlas se pretvorio u kamenu istoimenu planinu, a i dalje dr\xc5\xbei nebeski svod na svojim ple\xc4\x87ima, dok mu se glava - vrh planine - gubi u plavetnilu nebeskog svoda koji \xc4\x87e zauvijek dr\xc5\xbeati._NEWLINE_Ovisno o izvorima, Atlas katkad dr\xc5\xbei nebeski svod na ple\xc4\x87ima, a katkad Zemlju.'